Document ID: 32014D0490

DECIZIA NR. 2 A COMITETULUI MIXT AL CONVENȚIEI REGIONALE CU PRIVIRE LA REGULILE DE ORIGINE PREFERENȚIALE PANEUROMEDITERANEENE
din 21 mai 2014
referitoare la cererea prin care Republica Moldova solicită să devină parte contractantă la Convenția regională cu privire la regulile de origine preferențiale paneuromediteraneene
(2014/490/UE)
COMITETUL MIXT,
având în vedere Convenția regională cu privire la regulile de origine preferențiale paneuromediteraneene (1),
întrucât:
(1)
Articolul 5 alineatul (1) din Convenția regională cu privire la regulile de origine preferențiale paneuromediteraneene („convenția”) prevede că o parte terță poate deveni parte contractantă la convenție dacă țara sau teritoriul candidat deține un acord de liber schimb în vigoare cu cel puțin una dintre părțile contractante, acord care prevede reguli de origine preferențiale.
(2)
Republica Moldova a prezentat depozitarului convenției o cerere scrisă de aderare la convenție la 17 iulie 2013.
(3)
Republica Moldova este membră a Acordului central european de comerț liber încheiat între Albania, Bosnia și Herțegovina, fosta Republică iugoslavă a Macedoniei, Republica Moldova, Muntenegru, Serbia și Kosovo (2). În consecință, Republica Moldova are un acord de liber schimb în vigoare cu șase părți contractante la convenție și îndeplinește condiția prevăzută la articolul 5 alineatul (1) din convenție pentru a deveni parte contractantă.
(4)
În conformitate cu articolul 4 alineatul (3) litera (b) din convenție, comitetul mixt adoptă prin decizie invitațiile de aderare la convenție adresate părților terțe.
(5)
Confederația Elvețiană și Principatul Liechtenstein au informat secretariatul comitetului mixt că nu au putut să își finalizeze propriile proceduri interne înainte de reuniunea din 21 mai și că, în conformitate cu articolul 4 alineatul (4) din convenție, aprobarea lor privind decizia în cadrul reuniunii respective este condiționată de finalizarea acestor proceduri,
ADOPTĂ PREZENTA DECIZIE:
Articolul 1
Republica Moldova este invitată să adere la Convenția regională cu privire la regulile de origine preferențiale paneuromediteraneene.
Articolul 2
Prezenta decizie intră în vigoare la 1 septembrie 2014.
Adoptată la Bruxelles, 21 mai 2014.

Labels: 5
10
3
18
15